ວ.ກ.ອອນໄລ - ຕອນແລງວັນທີ 12 ມັງກອນ 2015, ກອງປະຊຸມຄະນະບໍລິຫານງານສູນກາງພັກ ກອມມູນິດຫວຽດນາມ ຄັ້ງທີ 10 ສະໄໝທີ XI ໄດ້ສຳເລັດເນື້ອໃນລະບຽບວາລະທັງໝົດ ທີ່ໄດ້ວາງອອກມາ, ພາຍຫຼັງ 8 ວັນແຫ່ງການເຮັດວຽກຢ່າງຕໍ່ເນື່ອງ ເຂັ້ມງວດຮີບດ່ວນ ແລະ ຮອບຄອບຖີ່ຖ້ວນ.
ບັນດາກຳມະການຄະນະບໍລິຫານງານສູນກາງ ແລະ ບັນດາສະມາຊິກເຂົ້າຮ່ວມກອງປະຊຸມ ໄດ້ສະແດງໃຫ້ເຫັນເຖິງຄວາມຮັບຜິດຊອບສູງ, ສົນທະນາຢ່າງປະຊາທິປະໄຕ ກົງໄປກົງມາ, ປະກອບຄວາມຄິດເຫັນຫຼາຍຢ່າງທີ່ມີສະຕິປັນຍາ ຖືກຕ້ອງເໝາະສົມເຂົ້າໃນບັນດາລາຍງານ ໂຄງການແຜນງານ ແລະ ສຳເລັດວຽກງານທີ່ສຳຄັນອື່ນອີກ.
ກົມການເມືອງສູນການພັກໄດ້ຮັບເອົາຫຼາຍທີ່ສຸດ ແລະ ອະທິບາຍບັນດາບັນຫາທີ່ຍັງມີຄວາມເຫັນຕ່າງກັນ; ຄະນະບໍລິຫານງານສູນກາງພັກໄດ້ເຫັນດີເປັນເອກະພາບສູງຮັບຮອງຜ່ານມະຕິຂອງກອງປະຊຸມ.
ສືບຕໍ່ປັບປຸງບູລະນະບັນດາສະບັບຮ່າງຂອງເອກະສານກອງປະຊຸມໃຫຍ່ຄັ້ງທີ XII
ຄະນະບໍລິຫານງານສູນກາງພັກໄດ້ໃຊ້ເວລາຫຼາຍ ເພື່ອປຶກສາສົນທະນາຢ່າງລະອຽດ, ໃຫ້ຄວາມຄິດເຫັນທີ່ຖືກຕ້ອງເໝາະສົມຫຼາຍຢ່າງ ແລະ ເປັນເອກະພາບສູງ ກ່ຽວກັບບັນດາບັນຫາທີ່ຄວນສືບຕໍ່ຊີ້ນຳການປັບປຸງບູລະນະບັນດາສະບັບຮ່າງເອກະສານກອງປະຊຸມໃຫຍ່ຄັ້ງທີ XII ເພື່ອຝາກໃຫ້ກອງປະຊຸມໃຫຍ່ຄະນະພັກຂັ້ນຕ່າງໆ ສົນທະນາປະກອບຄວາມຄິດເຫັນ.
ຕີລາຄາກ່ຽວກັບຜົນສຳເລັດຂອງ 30 ປີແຫ່ງການປ່ຽນແປງໃໝ່ (1986 - 2016) ກໍ່ຄືຂອງ 5 ປີແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XI ຂອງພັກ (2011 - 2015), ສູນກາງຮຽກຮ້ອງໃຫ້ຕ້ອງມີຄວາມຄ່ຽມຄົມ ພາວະວິໄສຢ່າງແທ້ຈິງ, ສັງເກດມອງເບິ່ງຄວາມຈິງໂດຍກົງ, ບໍ່ດ້ານດຽວ ຂວາຈັດຊ້າຍໂພດ.
ໃນບົດປາໄສອັດກອງປະຊຸມ, ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ຊີ້ແຈ້ງວ່າ ບົນພື້ນຖານຕີລາຄາສະພາບການ ແລະ ບັນດາຜົນສຳເລັດທີ່ບັນລຸໄດ້ໃນເວລາຜ່ານມາ ຢ່າງພາວະວິໄສ, ຄາດຄະເນຢ່າງຖືກຕ້ອງສະພາບການຂອງປະເທດແລະຂອງໂລກ ໃນເວລາຕໍ່ໜ້າ, ຕ້ອງກຳນົດຢ່າງຖືກຕ້ອງກ່ຽວກັບທິດທາງ ຈຸດໝາຍ ໜ້າທີ່ພັດທະນາປະເທດໃນສະໄໝ 2016 - 2020; ພ້ອມກັນນັ້ນ ສືບຕໍ່ຕິດຕາມພາກພຶດຕິກຳຢ່າງໃກ້ຊິດ, ລົງເລິກຄົ້ນຄວ້າ ສະຫລຸບສັງລວມ, ປຶກສາສົນທະນາ, ສ້າງໃຫ້ມີຄວາມເປັນເອກະພາບສູງກວ່າອີກ ກ່ຽວກັບບາງບັນຫາໃໝ່ ແລະ ຫຍຸ້ງຍາກຄື: ຄວາມສຳນຶກແລະຄຸນລັກສະນະພິເສດ ຂອງ ເສດຖະກິດຕະຫຼາດກຳນົດທິດສັງຄົມນິຍົມ ສອດຄ່ອງກັບລະດັບຂະຫຍາຍຕົວຂອງເສດຖະກິດຫວຽດນາມໃນປັດຈຸບັນ; ຕົວແບບການເຕີບໂຕເສດຖະກິດ ແລະ ໂຄງປະກອບເສດຖະກິດທີ່ຕ້ອງກໍ່ສ້າງຂຶ້ນ, ຫັນໄປສູ່; ມາດຕະຖານປະເທດອຸດສາຫະກຳຕາມທິດທັນສະໄໝ ສອດຄ່ອງກັບບັນທັດຖານສາກົນ ແລະ ເງື່ອນໄຂຫວຽດນາມ; ສືບຕໍ່ລົງເລິກໄຈ້ແຍກ ທຳຄວາມກະຈ່າງແຈ້ງກວ່າອີກ ກ່ຽວກັບຂໍ້ສະເໜີແນະທີ່ພົວພັນກັບບັນຫາ “ປ່ຽນແປງໃໝ່ຢ່າງຄົບຊຸດກວ່າອີກ ລະຫວ່າງການເມືອງ ແລະ ເສດຖະກິດ”...
ສ້າງໃຫ້ມີການຫັນປ່ຽນຢ່າງຈະແຈ້ງໃນການຫລຸດຜ່ອນການບັນຈຸບຸກຄະລາກອນໃຫ້ຮັດກຸມ, ຈັດວາງໂຄງປະກອບຖັນແຖວພະນັກງານຄືນໃໝ່
ຄະນະບໍລິຫານງານສູນກາງພັກໄດ້ປຶກສາສົນທະນາຢ່າງຟົດເດືອດ, ປະກອບຄວາມຄິດເຫັນອັນສຳຄັນ ເພື່ອໃຫ້ກົມການເມືອງສູນກາງພັກສືບຕໍ່ຊີ້ນຳການປັບປຸງບູລະນະບົດລາຍງານ ໂຄງການແຜນການທີ່ໄດ້ສະເໜີໃນກອງປະຊຸມນີ້.
ກ່ຽວກັບໂຄງການຫລຸດຜ່ອນການບັນຈຸບຸກຄະລາກອນໃຫ້ຮັດກຸມ ແລະ ຈັດວາງຄືນໃໝ່ໂຄງປະກອບຖັນແຖວພະນັກງານ ຂ້າລັດຖະການນັ້ນ ສູນກາງໄດ້ເນັ້ນເຖິງຄວາມຈຳເປັນຕ້ອງຊາບຊືມ, ປະຕິບັດຖືກຕ້ອງຕາມຈຸດໝາຍ ທັດສະນະ ແນວຄິດຊີ້ນຳ ແລະ ໜ້າທີ່ ວິທີແກ້ໄຂ ຊຶ່ງກອງປະຊຸມໃຫຍ່ຄັ້ງທີ XI ແລະ ກອງປະຊຸມສູນກາງຄັ້ງທີ 7 ສະໄໝທີ XI ໄດ້ວາງອອກມາ; ສູ້ຊົນສ້າງໃຫ້ມີການຫັນປ່ຽນຢ່າງຈະແຈ້ງໃນການຫລຸດຜ່ອນການບັນຈຸບຸກຄະລາກອນໃຫ້ຮັດກຸມ ແລະ ການຈັດວາງຄືນໃໝ່ໂຄງປະກອບຖັນແຖວພະນັກງານ ຂ້າລັດຖະການ; ດຶງດູດຜູ້ມີຄຸນສົມບັດ ມີຄວາມເກັ່ງກ້າສາມາດ ໃຫ້ເຂົ້າເຮັດວຽກໃນບັນດາສຳນັກງານ ອົງການ ແລະ ກົມກອງຂອງພັກ, ລັດ ແລະ ບັນດາການຈັດຕັ້ງການເມືອງ - ສັງຄົມ.
ພັດທະນາລະບົບສື່ສິ່ງພິມຕາມທິດຄຸນນະພາບ ແລະ ມີປະສິດທິຜົນ
ກ່ຽວກັບໂຄງການພັດທະນາ ແລະ ຄຸ້ມຄອງສື່ສິ່ງພິມ, ກອງປະຊຸມຢືນຢັນວ່າສື່ສິ່ງພິມແມ່ນພາຫະນະສື່ຂ່າວ ເຄື່ອງມືໂຄສະນາການ ອາວຸດແນວຄິດທີ່ສຳຄັນ ຂອງພັກ ແລະ ລັດ, ເປັນເວທີປາໄສຂອງປະຊາຊົນພາຍໃຕ້ການນຳພາຂອງພັກ ການຄຸ້ມຄອງຂອງລັດ, ເຄື່ອນໄຫວໃນຂອບລັດຖະທຳມະນູນ ແລະ ກົດໝາຍ.
ໃນເວລາທີ່ຜ່ານມາ, ສື່ສິ່ງພິມຫວຽດນາມໄດ້ຂະຫຍາຍຕົວຢ່າງໄວວາ ແລະ ໄດ້ມີສ່ວນປະກອບອັນຕັ້ງໜ້າ ສຳຄັນໃນພາລະກິດປ່ຽນແປງໃໝ່, ໃນກການສ້າງສາ ແລະ ປົກປັກຮັກສາປະເທດຊາດ. ແຕ່, ການເຄື່ອນໄຫວຂອງສື່ສິ່ງພິມ ກໍ່ຄືວຽກງານຄຸ້ມຄອງສື່ສິ່ງພິມ ກໍ່ຍັງມີຂໍ້ຂາດຕົກບົກພ່ອງ, ຂໍ້ຈຳກັດຫຼາຍຢ່າງ.
ບົນພື້ນຖານໄຈ້ແຍກ ຕີລາຄາສະພາບການຂະຫຍາຍຕົວ ແລະ ການຄຸ້ມຄອງສື່ສິ່ງພິມ ຢ່າງເລິກເຊິ່ງ; ເຫັນແຈ້ງທ່າອຽງແຫ່ງການພັດທະນາການສື່ຂ່າວ ໂທລະຄົມມະນາຄົມໃນໂລກ, ສູນກາງຢືນຢັນຄວາມຕ້ອງການຕ້ອງປະກາດໃຊ້ໂດຍໄວ ແລະ ຈັດຕັ້ງປະຕິບັດ ແຜນແມ່ບົດພັດທະນາ ແລະ ຄຸ້ມຄອງສື່ສິ່ງພິມຮອດປີ 2025.
ກອງປະຊຸມກໍ່ໄດ້ພິຈາລະນາ, ຕັດສີນຕົກລົງຫຼາຍບັນຫາທີ່ສຳຄັນອື່ນອີກ, ສືບຕໍ່ແນະນຳເພີ່ມເຕີມແຜນແມ່ບົດກ່ຽວກັບພະນັກງານຂັ້ນຍຸດທະສາດ; ເອົາຄະແນນສຽງໄວ້ວາງໃຈຂອງສູນກາງຕໍ່ກັບບັນດາກຳມະການກົມການເມືອງ ແລະ ກຳມະການຄະນະເລຂາທິການສູນກາງພັກ; ເລືອກຕັ້ງເພີ່ມເຕີມກຳມະການຄະນະກຳມະການກວດກາສູນກາງ; ພິຈາລະນາ ແກ້ໄຂຄຳຮ້ອງຟ້ອງກ່ຽວກັບວີໄນພັກ; ດຳເນີນການຊັກຖາມ ແລະ ຕອບຄຳຊັກຖາມຢູ່ໃນກອງປະຊຸມ...
ກອງປະຊຸມຄະນະບໍລິຫານງານສູນກາງພັກ ຄັ້ງທີ 10 ໄດ້ສຳເລັດຢ່າງຈົບງາມ, ປະກອບສ່ວນສຳເລັດສິ້ນສຸດປີ 2014 ຢ່າງຈົບງາມ ຊຶ່ງເປັນປີທີ່ຫວຽດນາມຕ້ອງຜ່ານຜ່າຄວາມຫຍຸ້ງຍາກ ສິ່ງທ້າທາຍຫຼາຍປະການ ແລະ ກໍ່ຍາດມາໄດ້ຜົນງານອັນສຳຄັນ ພ້ອມດ້ວຍບົດຮຽນປະສົບການອັນລ້ຳຄ່າຫຼາຍຢ່າງ ເພື່ອກ້າວເຂົ້າສູ່ການຜັນຂະຫຍາຍປະຕິບັດແຜນການປີ 2015 ດ້ວຍບັນຍາກາດໃໝ່ ແລະ ຄວາມຕັດສີນໃຈສູງ.
ສະຫາຍເລຂາທິການໃຫຍ່ ຫງວຽນຝູຈ້ອງ ເນັ້ນວ່າ ປີ 2015 ແມ່ນປີສຸດທ້າຍແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XI ຂອງພັກ ແລະ ແຜນການພັດທະນາເສດຖະກິດ - ສັງຄົມ 5 ປີ 2011 - 2015, ປີກາງສະໄໝແຫ່ງການປະຕິບັດແຜນຍຸດທະສາດພັດທະນາເສຖະກິດ - ສັງຄົມ 10 ປີ; ປີຈັດຕັ້ງກອງປະຊຸມໃຫຍ່ຄະນະພັກຂັ້ນຕ່າງໆ ກ້າວໄປເຖິງກອງປະຊຸມໃຫຍ່ຄັ້ງທີ XII ຂອງພັກ; ແມ່ນປີທີ່ມີງານບຸນມະໂຫລານຕ່າງໆ ຂອງຊາດ, ກໍ່ແມ່ນປີທີ່ປະຊາຄົມອາຊຽນເປັນຮູບເປັນຮ່າງຂຶ້ນ, ຫວຽດນາມປະຕິບັດສັນຍາເຂົ້າຮ່ວມໃນເຂດການຄ້າເສລີອາຊຽນ (AFTA), ເປີດປະຕູຕະຫຼາດຂາຍຍ່ອຍໂດຍສົມບູນ ຕາມຄຳໝັ້ນສັນຍາກັບອົງການການຄ້າໂລກ, ລົງນາມ ແລະ ປະຕິບັດບາງສັນຍາການຄ້າເສລີ; ເສດຖະກິດຫວຽດນາມສືບຕໍ່ເຊື່ອມໂຍງຢ່າງກວ້າງຂວາງເລິກເຊິ່ງ ໃນສະພາບການແກ່ງແຍ້ງແຂ່ງຂັນກັນຢ່າງເຄັ່ງຮ້ອນ.
ສະຫາຍເລຂາທິການໃຫຍ່ຊີ້ແຈ້ງໜ້າທີ່ຈຸດໜັກໃຈກາງໃນປີ 2015 ແມ່ນສູ້ຊົນເພື່ອສຳເລັດໃນລະດັບສູງສຸດບັນດາໜ້າທີ່ພັດທະນາເສດຖະກິດ - ສັງຄົມ; ເພີ່ມທະວີຄວາມໝັ້ນທ່ຽງຂອງເສດຖະກິດມະຫາພາກ, ຍູ້ແຮງການປະຕິບັດບັນດາການບຸກທະລຸຍຸດທະສາດ, ຈັດວາງໂຄງປະກອບເສດຖະກິດຄືນໃໝ່ ຕິດແໜ້ນກັບປ່ຽນແປງໃໝ່ຕົວແບບເຕີບໂຕເສດຖະກິດ, ຮັບປະກັນຄວາມປອດໄພ ແລະສະວັດດີການສັງຄົມ, ປົວແປງຊີວິດການເປັນຢູ່ຂອງປະຊາຊົນໃຫ້ດີຂຶ້ນ. ຮັກສາເອກະລາດ ອຳນາດອະທິປະໄຕ ແລະ ສິ່ງແວດລ້ອມສັນຕິພາບ ສະຖຽນລະພາບ ເພື່ອສ້າງສາພັດທະນາປະເທດ; ຍູ້ແຮງການພົວພັນຕ່າງປະເທດ. ສຸມໃສ່ຈັດຕັ້ງກອງປະຊຸມໃຫຍ່ຄະນະພັກຂັ້ນຕ່າງໆ ສະໄໝ 2015 – 2020 ໃຫ້ສຳເລັດຜົນເປັນຢ່າງດີ, ກ້າວໄປເຖິງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII ຂອງພັກ, ຕິດກັບການສືບຕໍ່ປະຕິບັດມະຕິສູນກາງພັກຄັ້ງທີ 4 ກ່ຽວກັບການກໍ່ສ້າງພັກ, ຄຳສັ່ງສະບັບເລກທີ 03 ຂອງກົມການເມືອງສູນກາງພັກ ກ່ຽວກັບຍູ້ແຮງການຮ່ຳຮຽນ ແລະ ປະຕິບັດຕາມແວ່ນແຍງຄຸນສົມບັດໂຮ່ຈີມິນ, ສ້າງໃຫ້ວຽກງານກໍ່ສ້າງ ປັບປຸງພັກ ມີການຫັນປ່ຽນຢ່າງແຂງແຮງກວ່າອີກ./.